CELEX: 32013R0657
Language: ro
Date: 2013-07-10 00:00:00
Title: Regulamentul de punere în aplicare (UE) nr. 657/2013 al Comisiei din 10 iulie 2013 de modificare a Regulamentului de punere în aplicare (UE) nr. 1079/2012 de stabilire a cerințelor privind ecartul dintre canalele de voce pentru cerul unic european  Text cu relevanță pentru SEE

11.7.2013   
            
            
               RO
            
            
               Jurnalul Oficial al Uniunii Europene
            
            
               L 190/37
            
         
      REGULAMENTUL DE PUNERE ÎN APLICARE (UE) NR. 657/2013 AL COMISIEI
   
   din 10 iulie 2013
   de modificare a Regulamentului de punere în aplicare (UE) nr. 1079/2012 de stabilire a cerințelor privind ecartul dintre canalele de voce pentru cerul unic european
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 552/2004 al Parlamentului European și al Consiliului din 10 martie 2004 privind interoperabilitatea rețelei europene de gestionare a traficului aerian (Regulamentul privind interoperabilitatea) (1), în special articolul 3 alineatul (5),
   având în vedere Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic european (regulamentul-cadru) (2), în special articolul 8 alineatul (1),
   întrucât:
   
               (1)
            
            
               Regulamentul de punere în aplicare (UE) nr. 1079/2012 (3) solicită introducerea coordonată a comunicațiilor de voce aer-sol pe baza ecartului redus dintre canale de 8,33 kHz, pentru a permite creșterea numărului de frecvențe disponibile pentru comunicațiile de voce aer-sol și sporirea numărului sectoarelor de spațiu aerian și a capacității aferente de control de trafic aerian.
            
         
               (2)
            
            
               Articolul 6 alineatul (3) din Regulamentul de punere în aplicare (UE) nr. 1079/2012 avea ca obiectiv să impună statelor membre prevăzute în anexa I obiectivul ca numărul de conversii noi la ecartul dintre canale de 8,33 kHz să fie echivalent cu cel puțin 25 % din numărul total al asignărilor de frecvență de 25 kHz alocate tuturor centrelor de control regional ale unui stat membru. Cu toate acestea, textul publicat actual de la articolul 6 alineatul (3) ar putea fi interpretat ca impunând o obligație mai puțin ambițioasă, care ar putea să reducă în mod semnificativ, în cazul statelor membre care dețin mai mult de un centru de control regional, sarcina de a genera frecvențe suplimentare.
            
         
               (3)
            
            
               Obiectivul modificării este acela de a clarifica articolul 6 alineatul (3) din Regulamentul de punere în aplicare (UE) nr. 1079/2012, prin urmare ar trebui păstrată data originală de aplicare a actului legislativ menționat.
            
         
               (4)
            
            
               Prin urmare, Regulamentul de punere în aplicare (UE) nr. 1079/2012 al Comisiei ar trebui modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului pentru cerul unic,
            
         ADOPTĂ PREZENTUL REGULAMENT:
   Articolul 1
   La articolul 6 din Regulamentul de punere în aplicare (UE) nr. 1079/2012, alineatul (3) se înlocuiește cu următorul text:
   
      „(3)   Statele membre prevăzute în anexa I implementează, până la 31 decembrie 2014 cel târziu, o serie de conversii noi la ecartul dintre canale de 8,33 kHz, echivalente cu cel puțin 25 % din numărul total al asignărilor de frecvență de 25 kHz înscrise în registrul central și alocate centrelor de control regional (CCR) ale statului membru. Aceste conversii nu se limitează la asignările de frecvență către CCR și nu includ asignările de frecvență pentru comunicațiile de control al operațiunilor.”
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 7 decembrie 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 10 iulie 2013.
      
         
            Pentru Comisie
         
         
            Președintele
         
         José Manuel BARROSO
         
      
   
   
      (1)  JO L 96, 31.3.2004, p. 26.
   
      (2)  JO L 96, 31.3.2004, p. 1.
   
      (3)  JO L 320, 17.11.2012, p. 14.